KCEทุ่ม5พันล.ผุดโรงงานใหม่ผลิตพุ่งเท่าตัว
เคซีอี ทุ่มเงิน 4,675 ล้านบาท สร้างโรงงานใหม่เพิ่มการผลิตอีกเท่าตัว เริ่มทยอยสร้างเสร็จรับรายได้ปี 2557
29 ต.ค. 2565

เคซีอี ทุ่มเงิน 4,675 ล้านบาท สร้างโรงงานใหม่เพิ่มการผลิตอีกเท่าตัว เริ่มทยอยสร้างเสร็จรับรายได้ปี 2557
นายบัญชา องค์โฆษิต กรรมการผู้จัดการ บริษัท เคซีอี อีเลคโทรนิคส์ (KCE) เปิดเผยว่า คณะกรรมการบริษัทได้อนุมัติโครงการลงทุนก่อสร้างโรงงานแห่งใหม่ในนิคมอุตสาหกรรมลาดกระบัง มูลค่า 4,675 ล้านบาท เพื่อขยายกำลังการผลิตจำนวน 2 ล้านตารางฟุตต่อเดือน ซึ่งเพิ่มขึ้นอีกเกือบเท่าตัว จากปัจจุบันที่ผลิตได้ 1.8 ล้านตารางฟุตต่อเดือน รองรับความต้องการของลูกค้าที่เติบโตขึ้นอย่างต่อเนื่อง 
นอกจากนี้ โรงงานแห่งนี้ยังจะช่วยเพิ่มประสิทธิภาพการผลิต เพราะเครื่องจักรใหม่ที่มีเทคโนโลยีที่ทันสมัยและใช้ระบบอัตโนมัติ จะทำให้ผลผลิตเพิ่มมากขึ้น ลดการพึ่งพาแรงงาน และมีการบริหารจัดการต้นทุนการผลิตอย่างมีประสิทธิภาพ
โรงงานใหม่ตั้งอยู่ใกล้โรงงานปัจจุบัน แบ่งดำเนินการเป็น 3 ระยะ ระยะที่ 1 มูลค่า 2,861 ล้านบาท คาดว่าจะแล้วเสร็จและเริ่มการผลิตได้ปลายปี 2557 กำลังการผลิต 7 แสนตารางฟุตต่อเดือน ระยะที่ 2 มูลค่า 484 ล้านบาท กำลังการผลิตเพิ่ม 6 แสนตารางฟุตต่อเดือน คาดว่าจะผลิตในปลายปี 2558 และระยะที่ 3 มูลค่า 1,330 ล้านบาท กำลังการผลิตเพิ่มขึ้นอีก 7 แสนตารางฟุตต่อเดือน คาดผลิตได้ปลายปี 2559